b'\n_START_ARTICLE_\nBolezen ma\xc4\x8dje praske\n_START_SECTION_\nEpidemiologija\n_START_PARAGRAPH_\nBolezen je prisotna po vsem svetu, je pa pogostej\xc5\xa1a v toplih in vla\xc5\xbenih predelih. V na\xc5\xa1ih krajih je ve\xc4\x8d oku\xc5\xbeb v poletnem in jesenskem \xc4\x8dasu, verjetno zaradi ve\xc4\x8djega \xc5\xa1tevila mladih ma\xc4\x8dk v tem obdobju, ki bolezen prena\xc5\xa1ajo pogosteje kot starej\xc5\xa1e \xc5\xbeivali._NEWLINE_Epidemiolo\xc5\xa1ki podatki niso povsem znani, saj bolezni ma\xc4\x8dje praske ni potrebno prijavljati oblastem, kot velja za nekatere druge ku\xc5\xbene bolezni. Tekom \xc5\xbeivljenja se oku\xc5\xbei okoli ena oseba na 10.000 prebivalcev.\n_START_SECTION_\nZnaki in simptomi\n_START_PARAGRAPH_\nBolezen lahko poteka brezsimptomno. Pri ve\xc4\x8dini bolnikov, in sicer pri 90 odstotkih, se v 3 do 10 dneh po ma\xc4\x8dji praski ali ugrizu na mestu po\xc5\xa1kodbe pojavi papula (bun\xc4\x8dica) ali pustula (gnojni mehur\xc4\x8dek)._NEWLINE_Zna\xc4\x8dilen bolezenski znak bolezni ma\xc4\x8dje praske so zate\xc4\x8dene in otrdele bezgavke na vratu ali v bli\xc5\xbeini ma\xc4\x8djega ugriza oziroma opraskanine. Gre za lokalno limfadenopatijo in obi\xc4\x8dajno so prizadete bezgavke le na eni strani telesa. Zate\xc4\x8dene bezgavke se pojavijo obi\xc4\x8dajno v enem do treh tednov po oku\xc5\xbebi. Obi\xc4\x8dajno zate\xc4\x8dejo bezgavke na rokah, vratu, v spodnjem delu obraza, lahko pa tudi v dimljah in v predelu okoli u\xc5\xa1es._NEWLINE_Pri ve\xc4\x8dini bolnikov se pojavijo tudi sistemski simptomi, kot so utrujenost, neje\xc5\xa1\xc4\x8dnost in bole\xc4\x8dine (glabobol, bole\xc4\x8dina v mi\xc5\xa1icah in/ali sklepih, bole\xc4\x8dina v hrbtenici, trebuhu ...). ojavi se lahko tudi vro\xc4\x8dina. Ve\xc4\x8dina simptomov je benignih in samoomejujo\xc4\x8dih, zate\xc4\x8dene bezgavke pa lahko vztrajajo tudi ve\xc4\x8d mesecev potem, ko ostali simptomi \xc5\xbee izzvenijo. Bolnik praviloma samoodsebno okreva v enem mesecu, \xc4\x8detudi ne prejema nobenega zdravljenja. _NEWLINE_V redkih primerih lahko pride do huj\xc5\xa1ih nevrolo\xc5\xa1kih zapletov (meningoencefalitis, encefalopatija, napadi) ali endokarditisa. Endokarditis, ki ga povzro\xc4\x8dajo bakterije iz rodu Bartonella, imajo visoko smrtnost. Najpogostej\xc5\xa1i o\xc4\x8desni zaplet je okuloglandularni (parinaudov) sindrom; gre za granulomatozni konjunktivitis, ki ga spremlja zatekanje predu\xc5\xa1esnih bezgavk. Redka, atipi\xc4\x8dna o\xc4\x8desna zapleta sta vnetje vidnega \xc5\xbeivca in nevroretinitis (vnetje vidnega \xc5\xbeivca in mre\xc5\xbenice)._NEWLINE_Bolniki z oslabljenim imunskim sistemom so dovzetni tudi za druge zaplete, ki jih povzro\xc4\x8da B. henselae (in tudi B. quintana), kot sta bacilarna angiomatoza in bacilarna pelioza (vrsta pelioze jeter). Pri bacilarni angiomatozi gre primarno za \xc5\xbeilne in ko\xc5\xbene lezije, ki se lahko raz\xc5\xa1irijo tudi do kosti ali prizadenejo druge organe. Praviloma ima tak bolnik oku\xc5\xbebo s hivom ali pa je prisoten drug vzrok za imunsko pomanjkljivost. Tudi do bacilarne pelioze praviloma pride pri oku\xc5\xbebi s B. henselae pri bolniku s hivom ali drugo huj\xc5\xa1o obliko imunske pomanjkljivosti. Primarno sta prizadeta vranica in jetra in v njunem tkivu so prisotne s krvjo zapolnjeni cisti\xc4\x8dni prostor\xc4\x8dki.\n_START_SECTION_\nPovzro\xc4\x8ditelj\n_START_PARAGRAPH_\nBartonella henselae je prehransko zahtevna, gramnegativna, aerobna, pleomorfna bakterija, ki parazitira v rde\xc4\x8dih krvni\xc4\x8dkah \xc4\x8dloveka in \xc5\xbeivali. Njen naravni rezervoar so ma\xc4\x8dke.\n_START_SECTION_\nZdravljenje\n_START_PARAGRAPH_\nZdravljenje je ponavadi le simptomatsko. \xc4\x8ce je bezgavka velika in bole\xc4\x8da, se lahko uporabi razbremenilna punkcija bezgavke z igelno aspiracijo. Kadar se oku\xc5\xbeba zaplete s fistulacijo bezgavke, je potrebno antibioti\xc4\x8dno zdravljenje.'